Counter-Strike 2

Counter-Strike 2 on Valve Corporationin kehittämä ja vuonna 2023 julkaisema ensimmäisen persoonan ammuntapeli. Se on ladattavissa videopelialusta Steamin kautta. Peli on osa suosittua Counter-Strike-pelisarjaa ja Counter-Strike: Global Offensiven seuraaja.

Peli julkaistiin ilmaisena päivityksenä Counter-Strike: Global Offensivelle. Uusi peli käyttää Valven Source 2 -pelimoottoria. Eräitä muutoksia ovat uudistetut kartat, savukranaattien toiminta, päivitystahdista (tick-rate) riippumaton pelaaminen ja uudistetut visuaaliset efektit ja ääniominaisuudet. Eräät kartat ovat uudistettuja Source 2 -pelimoottorin valaistukselle fysiikkaperusteiselle renderöinnille. Pelaajien omistamat esineet ja muut tiedot siirtyivät Global Offensivesta uuteen peliin.

Valve julkisti pelin 22. maaliskuuta 2023 julkaisemalla kolme videota Youtube-kanavalleen.

 Pelaaminen 
Counter-Strike 2:n pelaaminen on pääpiirteittäin samanlaista kuin edeltäjänsä Global Offensiven. Suurin uudistus on kuitenkin Valven uusi Source 2 -pelimoottori, joka uudistaa pelissä muun muuassa savuja. Savuja voi häiviyttää ampumalla niitä aseella tai heittämällä käsikranaatin, minkä lisäksi ne reagoivat valoon ja ympäristöön. Lisäksi ne näkyvät identtisinä jokaiselle pelaajalle. CS 2:n grafiikkaa sekä äänimaisemaa on päivitetty ja osa aseista pitää erilaista ääntä kuin aiemmin.

Counter-Strike 2:n merkittävin pelitila on Premier, joka oli myös Global Offensivessa. Pelitilassa kaksi viiden pelaajan joukkuetta, terroristit ja erikoisjoukot, kilpailevat  keskenään kahden puoliajan verran siitä, kumpi voittaa ensin 13 kierrosvoittoa. Yksi puoliaika on 12 kierroksen pituinen, minkä jälkeen joukkueet vaihtuvat. Mikäli molemmat joukkueet saavat 12 kierrosvoittoa, seuraa jatkoaika, jonka voittajan on saatava 16 kierrosvoittoa. Terroristit saavat kierrosvoiton, jos he onnistuvat räjäyttämään pommin. Jos erikoisjoukot onnistuvat purkamaan pommin, he voittavat kierroksen. Jos molemmat joukkueet saavat 15 kierrosvoittoa, ottelu päättyy tasapeliin. Pelaajan taitotasoa mitataan pelitilassa niin kutsutulla ELO-järjestelmällä, joka alkaa tuhannesta ja nousee pelaajan taitojen kehittyessä. Muut pelitilat ovat kilpailullinen, asetoveri, rento, retakes, deathmatch ja arms race.

Skinit eli virtuaaliesineet ovat pelissä lähinnä kosmeettista sisältöä antavia esineitä, joita pelaaja voi avata laatikoista, saada palkinnoksi ansiokkaasta pelaamisesta tai ostaa muilta pelaajilta. Skinejä on eritasoisia ja niiden harvinaisuus sekä sen myötä hinta vaihtelevat suuresti. Skinit eivät vaikuta pelinsisäiseen suoriutumiseen tai pelimekaniikkoihin, vaan muokkaavat kosmeettisesti esimerkiksi aseen tai puukon ulkonäköä. Skineissä on useita ominaisuuksia, kuten taso, harvinaisuusluokka, kuvio ja kuluma, jotka vaikuttavat esineen kysyntään ja arvoon. Kallein ostotarjous yksittäisestä virtuaaliesineestä on noin 1,2 miljoonaa euroa.

Counter-Strike 2 on ladattavissa ilmaiseksi, mutta pelaaja voi ostaa kertamaksulla Prime-tilan. Sen myötä pelaajaa vastaan tulee epätodennäköisemmin huijaavia vihollisia. Vain Prime-tilan omistava pelaaja voi pelata kilpailullista tilaa toisia sen omistavia pelaajia vastaan.

 Kehitys ja julkaisu 
Pelaajien keskuudessa oli kiertänyt huhuja uudesta pelistä jo kauan ennen Counter-Strike 2:n julkaisua. Helmikuussa 2023 uusi peli lähes varmistui, kun  Twitterissä virallisen Counter-Strike: Global Offensive -tilin bänneri vaihdettiin. Aluksi peliä pystyi pelaamaan vain rajoitetussa Beta-versiossa Dust II -kartassa. Valve pyrki löytämään Beta-verion avulla mahdollisia bugeja tai muita virheitä, joita se voisi korjata ennen virallista julkaisua. Beta-versioon valittiin päivittäin lisää pelaajia ja Valven mukaan pelaajien valintaan vaikuttivat peliaika Valven virallisilla palvelemilla, ”trust factor” ja Steam-tilin taso.

Elokuuhun mennessä vain murto-osa pelaajista oli päässyt kokeilemaan peliä. Sanottiin, että Valve oli antanut yhdestä kolmelle prosentille pelaajista mahdollisuuden Beta-version kokeiluun. Elokuussa Valve ei ollut kertonut virallista julkaisuaikaa, mutta takarajaksi annettiin 23. syyskuuta, sillä Yhdysvaltojen kalenterissa terminen kesä jatkuu tuohon päivään asti. Moni piti näkemystä järkevänä, sillä Valven pääkonttori sijaitsee Yhdysvalloissa. Lopullinen versio pelistä julkaistiin 28. syyskuuta. Pelaajien omistamat skinit ja muut esineet siirtyivät automaattisesti Counter-Strike 2:een.

 Vastaanotto 
 Kriitikot 
Metacriticin sivuilla Counter-Strike 2 on saanut 16 kriitikon pisteistä keskiarvona 82/100 pistettä. Opencriticin sivuilla 88 prosenttia kriitikoista on suositellut peliä. TechRadar-sivuston kirjoittaja Jake Tucker antoi pelille neljä tähteä viidestä. Hän kehuu peliä muun muassa visuaalisuudesta, mutta hänen mukaansa peli on aloitteleville pelaajille turhan haastava.

 Ammattilaispelaajat 
Ammattilaispelaajat ovat antaneet vaihtelevia mielipiteitä Counter-Strike 2:sta. Esimerkiksi tanskalainen Marco ”Snappi” Pfeiffer kertoi lokakuussa 2023 olevansa pettynyt uuteen peliin. Kanadalaispelaaja Russel ”Twistzz” Van Dulken taas suhtautui peliin neutraalisti ja ajatteli tarpeellisten päivitysten myötä sen olevan parempi kuin edeltäjänsä. Bosnialainen Nikola ”NiKo” Kovač toivoi lokakuussa 2023 Valvelta nopeaa reagointia pelaajien antamaan palautteeseen. Monien ammattilaisten mukaan ottelun kierrosmäärän alentaminen oli huono ratkaisu.

 Turnaukset 
Ensimmäinen ammattilaisottelu pelattiin lokakuussa 2023 IEM Sydney -turnauksen puitteissa. Ensimmäiset Counter-Strike 2:n major-turnaukset, PGL Major Copenhagenit järjestettiin 21.–31. maaliskuuta 2024 Kööpenhaminassa Tanskassa.

 Lähteet 

 Aiheesta muualla 

 counter-strike.net

Luokka:Vuoden 2023 videopelit
Luokka:Counter-Strike
Luokka:Windows-pelit
Luokka:Linux-pelit